stanford-oval/wikipedia huggingface dataset:
אמין אל-חאפז (סוריה)
יחסו לישראל

מפלגת הבעת' התנגדה לעצם קיומה של מדינת ישראל ובהשפעתה התקבלה ב-1964 ההחלטה של ועדת הליגה הערבית בדבר הטיית שניים ממקורות הירדן – החצבני והבניאס. הוויכוח בתוך ההנהגה הסורית לא היה על הצורך בהשמדת ישראל - בזה היו כולם מאוחדים - אלא בסדרי העדיפויות: אל-חאפז עמד על כך שקודם צריך ליצור אחדות ושיתוף פעולה בין מדינות ערב, לחזק את המדינה על ידי רפורמות חברתיות וכלכליות ולהתכונן למלחמה תוך הכנת צבא חזק. לעומתו, צלאח ג'דיד ואנשיו חשבו שהשמדת מדינת ישראל תוביל לאחדות ערבית ולכן תמכו בתנועת הפת"ח במאבקה נגד ישראל.
יחסו לישראל > אלי כהן

אל-חאפז היה אחד המדינאים הבכירים ביותר שאיתם התיידד המרגל הישראלי אלי כהן. בראיון עמו ב-2001 ניסה חאפז להמעיט בחשיבות המידע שהעביר כהן לישראל. הוא אף טען כי הוא זה שתפס את כהן, לאחר שהאחרון כשל בלשונו ואמר לו כי הוא הולך להתפלל "במסגד של מוסלמים". אל-חאפז הסביר כי משפט כזה יכול לומר רק אדם שאינו מוסלמי. עם זאת, בראיון שנתן חמש שנים מוקדם יותר הוא מסר גרסה שונה, ואמר כי כהן נלכד בידי כוחות הביטחון הסוריים בעקבות שידור אלחוטי, שבו העביר את החלטות מפלגת הבעת' הסורית.
אצטדיון

אצטדיון ומבלי, האצטדיון הגדול בממלכה המאוחדת והשני בגודלו באירופה, במבט מבפנים
האצטדיון הלאומי (ורשה)
אצטדיון מודרני הוא מבנה בו נערכים מופעים, תחרויות ספורט ואירועים אחרים, המורכב משדה או במה המוקפים בחלקם או לגמרי במבנה שנועד לאפשר לצופים לעמוד או לשבת אל מול האירוע.
ההיסטוריה של האצטדיונים

השם נגזר מהמילה היוונית "סטדיון" (στάδιον), שציינה יחידת מידה שאורכה המדויק לא ידוע, ומוערך שהוא בטווח של 150–210 מטר. ברומא העתיקה, אורכה של הזירה באצטדיון היה סטדיון אחד, כך ששמה של יחידת המידה הפך לשמו של המבנה. אצטדיונים יוונים ורומים נמצאו בערים רבות בעולם העתיק.
האצטדיון המודרני > סוגים

לאצטדיונים מקורים יש גג. הם עדיין מכונים אצטדיונים בגלל היותם גדולים דיים, ותוכננו עבור מה שנחשב "ספורט של חוץ". ישנם אצטדיונים שלהם קירוי חלקי; לאחרים ישנם גגות נעים, וכמה אפילו תוכננו עם מגרש נע.
האצטדיון המודרני > סוגיות תכנון

למקצועות הספורט השונים נדרשים מגרשים בצורות שונות. על כן, אצטדיונים מסוימים מתוכננים בעיקר למקצוע ספורט יחיד בעוד אחרים מתוכננים למקצועות שונים. הרבה אצטדיונים מתוכננים להיות מגרשי כדורגל. הנפוצים מבין האצטדיונים הרב-שימושיים משלבים בין כדורגל ואתלטיקה. החסרון של מגרשים אלו הוא שהקהל מרוחק יחסית מהמגרש, בעיקר בקצותיו. סוג אחר של אצטדיונים רב שימושיים כמו למשל אצטדיון וומבלי, זה שימוש שלו גם לרוגבי ולפוטבול אמריקאי לצד כדורגל.
באצטדיונים בהם מושבי הקהל מקיפים את המגרש, מקבל האצטדיון צורה אובלית. באצטדיונים בהם צד אחד פתוח, מקבל האצטדיון צורת פרסה.
אסונות באצטדיון

ריכוז ההמונים באצטדיונים, גרם למספר אסונות, בין היתר בגלל האווירה המיוחדת באירועים המתרחשים בהם ולעיתים בשל תכנונם וטעויות בניתוב הקהל אליהם והחוצה מהם. הידועים הם אסון הייזל ב-1985 בעת משחק גמר הגביע בין יובנטוס לבין ליברפול, אסון הילסבורו ב-1989, אסון ברדפורד סיטי ב-1985, אסון לוז'ניקי ב-1982 בו נהרגו 67 בני אדם, התפרעות האוהדים במשחק פרו-ארגנטינה ב-1964 שהביאה למותם של 318 איש, ועוד רבים.
אצטדיונים בישראל

בישראל קיימים אצטדיוני כדורגל כגון אצטדיון טדי בירושלים שהוקם בשנת 1991 ועבר הרחבה בשנת 1999 ושנת 2013, אצטדיון בלומפילד בתל אביב שהוקם בשנת 1962 ועבר הרחבה בשנים 2019-2016, אצטדיון סמי עופר בחיפה שהוקם בשנת 2014, אצטדיון טרנר בבאר שבע שהוקם בשנת 2015, אצטדיון נתניה בנתניה שהוקם בשנת 2012, אצטדיון המושבה בפתח תקווה שהוקם בשנת 2011. בעבר אצטדיון רמת גן שימש כאצטדיון הלאומי של ישראל עד לשנת 2013, בו נערכו בין היתר משחקי נבחרת ישראל בכדורגל, כמו גם טקס הפתיחה של המכביה.
אצטדיונים מרכזיים לענפי ספורט נוספים הם אצטדיון האתלטיקה הדר יוסף בתל אביב שם מתקיימות אליפויות ישראל באתלטיקה, האצטדיון בגבעת רם שאירח את אליפות אירופה לאתלטיקה לנוער, ואצטדיון קנדה לטניס ברמת השרון שבו מתקיימים אירועי טניס חשובים כמו רוב משחקי גביע דייוויס של הנבחרת וטורניר הטניס של רמת השרון.
ראו גם

רשימת אצטדיוני כדורגל בישראל
רשימת אצטדיוני אתלטיקה בישראל
היכלי כדורסל בישראל
אמפיתיאטרון
אצטדיון טניס
הערות שוליים

↑  תומר גנור, הצד האפל של הכדור. אסונות הכדורגל בעולם, באתר ynet, 18 ביוני 2003
| --- | --- |
בקרת זהויות :  NLI: 987007531607405171  BnF: cb119773166 (data)  GND: 4182723-5  LCCN: sh85127212  LNB: 000151609  NARA: 10645160  NDL: 01072913  NKC: ph125955 
גופי תאורה חזקים במיוחד המשמשים באצטדיונים
אצטדיון הניו יורק יאנקיז בניו יורק הוא דוגמה טיפוסית לאצטדיון כדור בסיס
ג'ון סטיינבק

| --- | --- |

ג'ון סטיינבק, 1939
 לידה:  27 בפברואר 1902 סלינס, ארצות הברית 
 פטירה:  20 בדצמבר 1968 (בגיל 66) הארלם, ניו יורק, ארצות הברית 
 שם לידה:  Jeffery Ernest Steinbeck 
 מדינה:  ארצות הברית 
 מקום קבורה:  Garden of Memories 
 מקום מגורים:  בית ג'ון סטיינבק 
 מקום לימודים:  אוניברסיטת סטנפורד, Salinas High School 
 שפות היצירה:  אנגלית 
 יצירות בולטות:  על עכברים ואנשים, ענבי זעם, קדמת עדן 
 תקופת הפעילות:  1927–1968 (כ־41 שנים) 
 בן או בת זוג:  Elaine Anderson Steinbeck (1950–1968)  Gwyn Conger (1943–1948)  קרול הנינג (1930–1943) 
 צאצאים:  John Steinbeck IV, תומאס סטיינבק 
 פרסים והוקרה:  פרס נובל לספרות (1962)  היכל התהילה של קליפורניה (2007)  פרס פוליצר לסיפורת (1940)  פרס הספר הלאומי לספרות בדיונית (1939)  מדליית החירות הנשיאותית (ספטמבר 1964)  צלב החירות ע״ש הוקון השביעי 
 חתימה:   
 
צילום מ-1962
ג'ון סטיינבק (באנגלית: John Steinbeck;‏ 27 בפברואר 1902 – 20 בדצמבר 1968) היה מהסופרים האמריקאים הידועים של המאה ה-20. זוכה פרס נובל לספרות לשנת 1962.
ביוגרפיה

ג'ון סטיינבק נולד לג'ון ואוליב סטיינבק, משפחה מהמעמד הבינוני, כבן שלישי מארבעה ילדים, בסלינאס שבקליפורניה, מקום אשר שימש כרקע לרבים מסיפוריו. סבתו, אלמירה סטיינבק לבית דיקסון, הייתה מהמתיישבים האמריקאים בהר התקווה, בארץ ישראל, באזור הנמצא כיום ברחוב המסגר בתל אביב, שקמה כמחצית המאה לאחר מכן. ב-1858 היגרו דיירי החווה לארצות הברית בעקבות התקפה בה נרצח פרידריך גרוסשטיינבק ושתי נשים נאנסו. סבו של ג'ון, יוהאן אדולף גרוסשטיינבק, קיצר את שם המשפחה והתאים אותו להגייה האמריקאית.
לאחר שנשר מהלימודים באוניברסיטת סטנפורד, ולאחר ניסיון כושל לכתוב רומן על נושא מיתולוגי ("גביע הזהב"), הוא מצא את דרכו בכתיבת סיפורים על קליפורניה, וסיפורת המתארת את האנשים הפשוטים בתקופת השפל הגדול. עם הזמן הוא נתפס בעייני רבים כקול המבטא את תחושות חסרי האמצעים בתקופת השפל הגדול.
סטיינבק היה כתב צבאי במלחמת העולם השנייה.
סטיינבק היה נשוי שלוש פעמים, אך רק בשלישית - לאשת התיאטרון איילין - רווה נחת ושלווה. שיתוף הפעולה שלו עם הבמאי המהולל איליה קאזאן הניב שני סרטי מופת - "ויוה זפאטה!" - ו"קדמת עדן".
לסטיינבק היו תחומי עניין רבים, בהם ביולוגיה ימית, ג'אז, פוליטיקה, פילוסופיה, היסטוריה וסיפורי עם.
ב-1952 הופיע כקריין מסביר בסרט האנטולוגי "סיפורי או. הנרי".
בשנת 1962 זכה בפרס נובל לספרות על "כתיבה ריאלסטית ובעלת דמיון, המשלבת סימפתיה והומור ותפיסה חברתית חדה".
בשנת 1964 העניק לו הנשיא לינדון ג'ונסון את "מדליית החירות הנשיאותית".
לאחר מותו, בשנת 1987, כאות הוקרה על עבודתו בביולוגיה ימית, זכה יחד עם 'אד ריקטס' שסוג של רכיכה ימית "Eubranchus steinbecki" תיקרא על שמו.
לסטיינבק היו שני בנים, בנו הצעיר אף זכה ב"פרס אמי" על עבודתו העיתונאית בווייטנאם.
ג'ון סטיינבק מת בניו יורק, כחודשיים לפני יום הולדתו ה-67.
עבודתו הספרותית

סטיינבק כתב בסגנון נטורליסטי בדרך כלל על דלי האמצעים בני מעמד הפועלים.
ספרו הידוע ביותר "ענבי זעם" מספר את סיפורה של משפחת ג'ואד, משפחה ענייה מאוקלהומה ועוקב אחר מסעם לקליפורניה, ומאבקיהם לשרוד לאחר הגעתם לשם. על ספרו זה זכה סטיינבק בשנת 1940 בפרס פוליצר לספרות.
ספר ידוע נוסף של סטיינבק שגם היה לסרט וגם למחזה הוא על עכברים ואנשים שבו גיבור הסיפור הוא איש עם מוגבלויות שזקוק לתמיכה ועזרה בכל עת.
"קדמת עדן" היא עבודתו השאפתנית ביותר של סטיינבק, בה הוא מסב את תשומת הלב לאי הצדק החברתי ולפסיכולוגיה האנושית בסאגה המתרחשת בעמק סאלינס, ואשר מתבססת בחלקה על סיפור גן העדן.
בשנת 2014 פורסם סיפור אבוד של סטיינבק הנקרא "With Your Wings". סיפור שאבד ביולי 1944.
את ספריו של סטיינבק אפשר לייחס לכמה מאפיינים. ספרים בעלי אופי סוציאליסטי, ענבי זעם וגם In Dubious Battle שלא תורגם. ספרי טיולים, מסעותי עם צ'ארלי (הכלב), Sea of Cortez, שלא תורגם.
כמו לסופרים אחרים, גם לכתיבה של סטיינבק יש תוספת הומוריסטית ייחודית.[דרושה הבהרה] בשני ספרים[דרושה הבהרה] מופיע טיפול במכוניות של החצי הראשון של המאה ועשרים. בספר קדמת עדן מגיעה אחת הדמויות עם מכונית פורד חדשה שאפשר היה להתניע אותה רק מבחוץ באמצעות מנואלה ויש שם תיאור שלם על התנעת והפעלת הרכב. בספר ענבי זעם שבו מתוארת נסיעה ונדידה במכוניות ישנות ישנו פרק שלם שהוא בעצם מונולוג של סוחר במכוניות ישנות וחלקי חילוף ישנים.
מספריו

נאות השמים (1932)
הפוני האדום (1933) תורגם על ידי א' (דלדן) לבני הוצאת כרמי את נאור בע"מ, 1957. הופיע יחד עם הפנינה וג'ויניוס מאטלבי בתרגומה של סמדר מילוא, הוצאת זמורה ביתן, 1988. עובד לסרט קולנוע ב-1949.
טורטילה פלאט (1935) תורגם על ידי יונתן רטוש והופיע בשנת 1954. עוד מהדורה הופיעה בהוצאת כתר יחד עם הירח שקע בתרגומו של גדעון טורי.
על עכברים ואנשים (1937) - תורגם בשנת 2011 על ידי טל ניצן בסדרת "הספרייה הקטנה" של הספריה החדשה.
ענבי זעם (1939) תורגם על ידי י. שנברג והופיע בשנת 1941. תרגום נוסף של תמר עמית הופיע בשנת 1988 בהוצאת זמורה ביתן. תרגום נוסף של גרשון גירון הופיע בשנת 2011 בהוצאת ידיעות ספרים.
בלי ירח (1942) תורגם על ידי מ. בוגדן והופיע בשנת 1943. מהדורה נוספת הופיעה בהוצאת כתר יחד עם טורטילה פלאט.
סימטת השימורים (1945) תורגם על ידי משה זינגר והופיע בשנת 1993 בהוצאת כנרת זמורה-ביתן דביר.
הפנינה (1947) הופיע בהוצאת ספרית פועלים. הופיע יחד עם הפוני האדום וג'ויניוס מאטלבי בתרגומה של סמדר מילוא, הוצאת זמורה ביתן, 1988.
אוטובוס התשוקות (1947) תורגם על ידי ג. קורנפלד והופיע בהוצאת עידית בשנת 1959.
קדמת עדן (1952) תורגם והופיע בהוצאת מ. מזרחי, 1986, תרגם שלמה היימן.
יום חמישי המתוק (1954).
מסעותי עם צ'ארלי בחיפוש אחר אמריקה (1962), הופיע בהוצאת אחוזת בית, 2007, תורגם על ידי צילה אלעזר.
העמק הגדול, תורגם על ידי מ' ליכטנשטיין (קובץ סיפורים), הוצאת כרמי את נאור בע"מ, 1957.
קאנרי - רו, תורגם על ידי א' (דלדן) לבני הוצאת כרמי את נאור בע"מ, 1957.
קומנדוס (סדרת משחקים)

| --- | --- |

עטיפת המשחק "Commandos 3: Destination Berlin"
 כללי
 סוגה:  משחק טקטיקה בזמן אמת
 הוצאה לאור:  Eidos Interactive 
 ארץ מקור:  ספרד 
 כלי משחק:  isometric view 
 דרישות תוכנה
 פלטפורמות:  Microsoft Windows, Xbox One, פלייסטיישן 5, פלייסטיישן 4, פלייסטיישן 2, Xbox Series X ו-Series S 
 
קומנדוס (באנגלית: Commandos) היא סדרת משחקי טקטיקה בזמן אמת המתרחשים בתקופת מלחמת העולם השנייה והעוקבים אחר הרפתקאותיו של צוות הקומנדו הבריטי. סדרת המשחקים מתבססת על אירועים היסטוריים שקרו, אם כי אינה נשענת עליהם במדויק. הסדרה יצאה למערכות ההפעלה Microsoft Windows ו-Mac OS X. המשחקים פותחו בידי חברת המשחקים הספרדית Pyro Studios והופצו על ידי Eidos Interactive. נקודת המבט בכל המשחקים למעט האחרון שבהם היא איזומטרית, כאשר לשחקן ניתנת השליטה על מרחב גדול במפה.
סדרת המשחקים > קומנדוס: מאחורי קווי האויב

"קומנדוס: מאחורי קווי האויב" (Commandos: Behind Enemy Lines) יצא ב-24 ביוני 1998 וכלל 20 משימות שנעות בין סבוטז', התנקשות והצלת אנשים. השחקן מפקד על שישה לוחמי הקומנדו הבריטי, כאשר לכל לוחם מיומנות וכישורים משלו: לוחם הכוחות המיוחדים, צלף, נחת, פלס, נהג, ומרגל. חלק מהמשימות הזכירו סרטים הוליוודים, כך למשל:
המשימה השלישית (Reversed Engineering) - נקודת השיא של פיצוץ הסכר דמתה למתרחש בסרט הקולנוע "כוח 10 מנברון".
המשימה הרביעית (Restore Pride) - כיבוש הוילה הגרמנית דמה למתרחש בסרט הקולנוע "12 הנועזים".
המשימה החמישית - סצנת הרכבל מזכירה רבות את המתרחש ב"הנשרים פשטו עם שחר".
המשימה ה-14 (D-Day Kickoff) - השמדת סוללות החוף, כמו העלילה המרכזית ב"תותחי נברון".
המשימה ה-15 (End of the Butcher) - משימת ההתנקשות - שדמתה למשימה ב-"12 הנועזים: המשימה הבאה".
המשימה ה-18 (Force of Circumstance) - פיצוץ הגשר דמה לסצנה בסרט "הגשר על הנהר קוואי".
סדרת המשחקים > קומנדוס: מעבר לדרישות התפקיד

"קומנדוס: מעבר לדרישות התפקיד" (Commandos: Beyond the Call of Duty) היא חבילת הרחבה למשחק הראשון שיצאה במרץ 1999 וכללה שמונה משימות נוספות ורמת קושי מוגברת.
סדרת המשחקים > קומנדוס: גברים של אומץ

"קומנדוס: גברים של אומץ" (Commandos 2: Men of Courage) הוא משחק ההמשך הישיר למשחק הראשון אשר יצא ב-2001 וכלל מנוע תלת־ממדי שהציג גרפיקה משופרת, וכמו כן הציג מספר דמויות חדשות כגון גנב, כלב בול טרייר (שמעביר חפצים מדמות אחת לשנייה ומשמש כגורם הסחה) ואשת קשר מפתה. המשחק נחשב למצליח יותר מקודמו וגם כאן היו משימות שדמו לסרטים, כדוגמת:
המשימה Saving Private Smith דמתה לסרט "להציל את טוראי ריאן".
המשימה Das Boot, Silent Killers מבוססת באופן חלקי על הסרט "הצוללת".
המשימה Castle Colditz - הצלת שבוי מלחמה בגרמניה - מבוססת באופן חלקי על הסרט "הבריחה הגדולה".
סדרת המשחקים > קומנדוס: היעד ברלין

"קומנדוס: היעד ברלין" (Commandos 3: Destination Berlin) יצא באוקטובר 2003. בהבדל ממשחקים קודמים, משחק זה כלל גרפיקת תלת־ממד ותוספת כלי נשק, כאשר הפעם כל לוחם מסוגל להשתמש מעבר לכישוריו האינדיבידואלים. כמו כן, נוספה האפשרות לתפוס מחסה מירי נגדי.
סדרת המשחקים > קומנדוס: כח תקיפה

"קומנדוס: כח תקיפה" (Commandos: Strike Force) הוא הראשון בסדרת קומנדוס שכלל משחק ממבט ראשון (FPS), בדומה למשחקי מלחמה אחרים כדוגמת Call of Duty. המשחק יצא בתחילת 2006 ודווקא משום השוני במשחקיות, המשחק לא התקבל בהתלהבות.
הדמויות > "בוצ'ר" (כומתה ירוקה)

שם אמיתי: ג'ק או'הרה (ג'רי "טייני" מק'הייל בגרסאות מסוימות)
תאריך לידה: 10 באוקטובר 1909
מקום לידה: אירלנדדבלין, אירלנד
ג'ק או'הרה הוא אלוף אגרוף במשקל כבד ממוצא אירי, אשר נידון על ידי בית דין צבאי ל-14 שנות עבודה בכפייה על הכאת קצין. גזר דינו הוקפא לאחר שהצטרף לשורות הקומנדו הבריטי. קודם לסמל לאחר הפשיטה באי וגסו שנורווגיה, בה חטף כדור בזרועו ופשט לבדו על בונקר צבאי לאחר שנותר לבדו במערכה וללא תחמושת. אפיון דמות: אלים במיוחד, בעל חושי לחימה והישרדות גבוהים. חזק במיוחד, מהמם אויבים ושובר דלתות, קופץ מגבהים, מטפס על צוקים ונתלה על חבלים. יכול להסוות את עצמו בתנאי שטח מדבריים או מושלגים. בעל סיבולת גבוהה לכאב. כלי הנשק המועדפים עליו הם סכין וידיו החשופות. מצויד במכשיר רדיו המופעל מרחוק שמשמש כהטעיה. הדמות מבוססת ככל הנראה על פי חייו של קולונל פאדי מיין מן ה-SAS.
הדמויות > "דיוק" (צלף)

שם אמיתי: סר פרנסיס טי וולרידג'
תאריך לידה: 21 במרץ 1909
מקום לידה: הממלכה המאוחדתשפילד, הממלכה המאוחדת
סר פרנסיס טי וולרידג' הוא נצר למשפחת אצולה. זכה במדליית זהב בצליפה באולימפיאדת ברלין. בשנת 1940 הרג מפקד חיל מצב גרמני בנרוויק בירייה ממרחק של למעלה מקילומטר. נחשב לאחד הצלפים הטובים בעולם. אפיון דמות: טיפוס מחושב וקר רוח, צלף מיומן ויעיל ביותר במקרים בהם נדרשת יכולת חמקנות או הריגות מטווח רחוק. ברשותו כמות מוגבלת של כדורים בכל שלב במשחק, ונדיר שהוא יפספס את מטרתו. משימתו לרוב היא לפנות את הדרך מאויבים ממרחק כדי שצוותו יצליח במשימתו. לאחר מכן הוא ימצא מחסה מאחורי הריסות בניין או רכס הרים כדי לספק תגבורת לכוחות הקומנדו השונים. מסוגל לטפס על מכשולים וצוקים כדי למקם את עצמו לעמדת ירייה. מתפקד כחובש הצוות כשהנהג לא בנמצא.
הדמויות > "פינז" (נחת)

שם אמיתי: ג'יימס בלאקווד
תאריך לידה: 3 באוגוסט 1911
מקום לידה: אוסטרליהמלבורן, אוסטרליה
ג'יימס בלאקווד, המכונה "פינז" (Fins, סנפיר) הוא בוגר הפקולטה להנדסה ימית באוניברסיטת אוקספורד ואיש חיל הנחתים המלכותי. היה חבר בקבוצת חתירה באוקספורד למשך שלוש שנים. שחיין מעולה, והראשון שצלח את התעלה האנגלית לאחר הימור. התגייס לחיל הנחתים המלכותי ב-1935, קודם לדרגת קפטן שנה לאחר מכן והורד לדרגת סמל לאחר שנתיים נוספות לאחר תקרית במהלך שהיה בהוואי. בעיות נוספות התעוררו וניתנה לו הבחירה להיות מסולק מחיל הנחתים או להצטרף לשורות הקומנדו כחייל מן המניין. אפיון דמות: בלאקווד הוא אלכוהוליסט בגמילה ומהמר, אולם חרף מגרעותיו, כישוריו כנחת הופכים אותו ליקר ערך למשימות הדורשות פעולה ימית. מומחה במשימות הכוללות הסתננות מן הים. יכול לשהות שעות רבות מתחת לפני הים תודות לציוד הצלילה ולצלצל שלו, שמשמש כנשק. נושא איתו זודיאק (סירה מתנפחת) לצורך העברת אנשי צוותו דרך הים וכן וו תפיסה קשור לחבל לצורך טיפוס על בניינים, חומות ועצים. בעל מיומנות רבה בזריקת סכינים ויכולתו להטילם משתפרת ככל שאוספים יותר סכינים.
הדמויות > "הכבאי" (פלס)

שם אמיתי: תומאס הנקוק (ידוע גם בכינוי "אינפרנו")
תאריך לידה: 14 בינואר 1911
מקום לידה: הממלכה המאוחדתליברפול, אנגליה
תומאס הנקוק החל לעבוד ככבאי בעיר מולדתו בשנת 1933. שנה לאחר מכן הוא הצטרף לשורות המחלקה לניטרול פצצות מסוכנות. בשנת 1939 הוא התגייס לצבא ושנה לאחר מכן התנדב לשורות הקומנדו. במהלך ההתקפה על סנט נזייר שבלואר האטלנטי, היה אחראי לסדרת פיצוצים שגרמו למספר רב של נפגעים בחיל מצב גרמני, מה שהשבית לחלוטין את פעילות המוצב. הוא נלכד לאחר מבצע זה ולאחר ארבעה ניסיונות הימלטות במשך חודשיים הצליח להימלט וחזר לאנגליה. אפיון דמות: לפלס תעוזה רבה ואומץ לב, שלעיתים קרובות עולים לו בפזיזות רבה. יש לו ידע וניסיון נרחב בחומרי נפץ, והוא מסוגל להרכיב פצצות אף מחומרים הנמצאים בהישג יד. מיומן בהרכבת פצצות, במיקומן ובתכנותם של חומרי נפץ בשלט רחוק ובשליטת טיימר. החומרים אותם הוא נושא בתרמילו הם עדינים ובעלי משקל רב, לכן צעדיו זהירים ואיטיים. מסוגל לתפעל כלי נשק כבזוקות, להביורים ומגלי מוקשים. יכול לאתר מוקשים ולנטרלם ולהשתמש בהם במועד מאוחר יותר. יכול גם להכין שדה מוקשים באזור בו יעברו חיילי האויב, ובכך יגרום לנזק מרבי ולפעולת הסחה.
הדמויות > "ברוקלין" (נהג)

שם אמיתי: סמואל ברוקלין (סיד "הסוליה" פרקינס בגרסאות מסוימות)
תאריך לידה: 4 באפריל 1910
מקום לידה: ארצות הבריתברוקלין, ארצות הברית
סמואל ברוקלין הוא פושע לשעבר שהורשע בגנבת מכוניות, מעשי שוד ושאר עבירות בשנת 1937. לפני גזר דינו, הוא הצליח להימלט לאנגליה תחת זהות חדשה. כשסוכני הממשל רדפו אחריו, ברוקלין התגייס לצבא הבריטי. שנתיים לאחר מכן הוא שיתף פעולה עם משרד החוץ בבדיקת כלי רכב ונשק שנגנבו מהאויב. בעקבות הידע והניסיון הרב שהראה, הוא גויס לקומנדו בשנת 1941. באחת ממשימותיו הראשונות הוא השמיד שמונה מטוסי אויב בעזרת תת-מקלע המחובר לג'יפ, וכאשר אזלה לו התחמושת, השמיד ארבעה נוספים בכך שהסיע את הג'יפ לתוכם. מפעולה זו הוא סובל מכוויות מרובות. אפיון דמות: לברוקלין יש חוסר אמון בבני אדם, ואף על פי שאינו ביחסים טובים עם צוות הקומנדו, הידע הרחב והניסיון שלו בנהיגת ותיקון כלי רכב מסוגים שונים מהווים יתרון משמעותי לצוות. מטרתו בכל משימה היא לנהוג בכלי רכב שונים ולספק את אמצעי המילוט. בעל הכישורים לתפעל עמדות ירי מבוצרות. מצויד גם בתת-מקלע בעל מספר מצומצם של כדורים. במשחק השני באפשרותו לזרוק רימוני גז ובקבוקי תבערה ובעזרת הפלס יכול להקים שדה מוקשים. ברוקלין הוא החובש העיקרי של הצוות.
הדמויות > "פרנצ'י" (מרגל)

שם אמיתי: רנה דושאמפ (ידוע גם בכינוי "ספוקי")
תאריך לידה: 20 בנובמבר 1911
מקום לידה: צרפתליון, צרפת
בשנת 1934 הצטרף רנה דושאמפ לשירות החשאי הצרפתי ובין השנים 1935–1938 שימש כראש האבטחה בשגרירות צרפת בברלין. לאחר פלישת הגרמנים ב-1940, הוא הצטרף למחתרת וזמן קצר לאחר מכן התבקש לעזור לקומנדו הבריטי. הוא משתף עימם פעולה במשימות מיוחדות, באינספור מעשי חבלה ואחראי להשמדתם של לפחות שלוש רכבות, 14 טנקים ומעל ל-50 כלי רכב. המידע שברשותו אודות האויב מתברר כחיוני לשירות החשאי הבריטי. אפיון דמות: רנה הוא דמות ידידותית וקלה לשיחה, כישוריו במסגרת זמנו בשירות החשאי הקנו לו יכולת תקשורתית רחבה, הסתננות וחבלה. לרנה יכולת חיקוי והוא רב-לשוני (מדבר שוטף צרפתית, אנגלית, גרמנית, רוסית ואיטלקית), מה שמאפשר לו להסתנן אל מעבר לקווי האויב תוך לבישת מדי האויב וחלוקת הוראות כוזבות שנועדו להטעות את האויב. התקפתו כוללת פעולה שקטה וזהירה עם מינימום שימוש בכוח. מסוגל להישאר בתחפושת לזמן בלתי מוגבל, אלא אם כן נחשף על ידי קצין רם-דרג, המכיר את כל חייליו. נשקו הוא מזרק המלא ברעל קטלני שמנטרל את אויביו ללא כל רחש. הוא מסוגל להרים גופות ולשאת אותם למקום מבטחים מחשש שיתגלו. מתפקד כחובש הצוות כאשר גם הנהג וגם הצלף אינם נמצאים.
הדמויות > "לופין" (גנב)

שם אמיתי: פול טולדו
תאריך לידה: 1 במרץ 1916
מקום לידה: צרפתפריז, צרפת
פול טולדו גדל בבית יתומים בפאתי פריז וברח משם בהיותו בגיל עשר היישר לכנופיה צעירה של כייסים. בשנת 1928 נעצר והוחזק במעצר בית. בבגרותו, הוא בחר בקריירת פשע כגנב מקצוען. בשנת 1940 הוא גנב את תיקו של רנה דושאמפ, בחושבו שמדובר בקצין גרמני. התגלה להפתעתו כי התיק הכיל מסמכים חשובים, אותם הוא הביא למחתרת הצרפתית. מאז הוא הומלץ לצוות הקומנדו על ידי דושאמפ ומהווה להם נכס חשוב. אפיון דמות: לופין הוא הקטן והזריז מבין צוות הקומנדו. הוא גם השקט והמופנם מביניהם, שהרוויח את קרבתו לחברי הצוות הודות לנאמנותו הרבה. חזותו הקטנה מאפשרת לו להתגנב מעבר לקווי האויב בדרכים שאינן נגישות לאחרים. למרות חזותו הצנומה, הוא התמחה במספר אמנויות לחימה ויכול להמם חיילי אויב, וכן לארוב להם ולכייסם. לופין הוא רכש חדש לצוות הקומנדו, החל מהמשחק השני. מבנה גופו הקטן מאפשר לו לפרוץ לבניינים, להיכנס למקומות צרים, ולטפס על קירות. יכול לפרוץ לכספות בעזרת כלי הפריצה שלו. במשחק השלישי ניתנת לו האפשרות להרוג חיילי אויב בעזרת חוט פסנתר.
הדמויות > "לופין" (גנב) > "שפתיים" (מפתה)

שם אמיתי: נטאשה ניקוצ'בסקי
מקום לידה: ברית המועצותקייב, ברית המועצות
נטאשה ניקוצ'בסקי החלה את דרכה בסדרת משחקי קומנדוס כמודיעה הולנדית בשם נטאשה ואן דר זנד. יכולתה המרכזית היא ליצור פעולת הסחה באמצעות מראהּ החושני, קיסמהּ האישי ובגדים סקסיים. מסוגלת לתפעל רובה צלפים ולהלך חופשי, אם כי מיד תזוהה על ידי קצין בדרגת קומנדר.
הדמויות > דמויות נוספות

גרגור מק'ריי (טייס) - הופיע במשימה העשירית במשחק הראשון. טייס לשעבר מחיל האוויר המלכותי שהתרסק באפריקה ונשבה בידי הגרמנים, ניצל בסופו של דבר בידי הצוות.
וילסון (סייר) - הופיע במשימה השישית במשחק השני. ניצול מספינה טובעת שעוזר לצוות בתפקיד שאינו קרבי כסייר. דמותו היא מחווה לרובינזון קרוזו.
קלוד גילברט - הופיע במשימות 12 ו-17 במשחק הראשון. מודיע שנשבה במהלך פשיטה. ניצל בידי הצוות אך נלכד בשנית והועמד להוצאה להורג יחד עם חברי תנועת ההתנגדות הצרפתית. ניצל פעם נוספת.
דראגיסה סקופג'ה - קצין יוגוסלבי שהועמד להוצאה להורג במשימה השנייה במשחק ההרחבה. ניצל בטרם החלה ההוצאה להורג.
קולונל וילהלם וון בלו - קצין האס אס שתפקידו היה לחשוף את הקושרים לקשר ההתנקשות בהיטלר. נלכד בידי הצוות במשימה החמישית במשחק ההרחבה.
גנרל האנץ רוטר - גנרל הצבא הגרמני שהיו ברשותו התוכניות למתקפה בקרב הארדנים במשימה השמינית של משחק ההרחבה. המודיעה ההולנדית נפגשה עמו וגנבה את המסמכים ממנו. נמלט כאשר הצוות השלים את המשימה.
גנרל הלמוט שלפר - גנרל האס אס שהופיע במשימה 15 במשחק ההרחבה. ברשותו רשימת חברי המחתרת הגרמנית והוא התכוון למסרה למפקדה בברלין. נהרג בידי הצוות בטרם ניתנה לו ההזדמנות להימלט.
טייס הלופטוואפה - טייס חיל האוויר הגרמני שהופיע במשימה השישית במשחק ההרחבה. נשבה בידי הצוות כדי להבריחם לאחר שהושלמה המשימה.
מקווין - אסיר מלחמה במחנה השבויים סטלאג 13, שהופיע במשימה השביעית במשחק ההרחבה. דמותו היא מחווה לקפטן וירג'יל הילטס, דמותו של סטיב מקווין בסרט הבריחה הגדולה.
המלשין - אסיר מלחמה בריטי בסטלאג 13, טייס חיל האוויר המלכותי לפי מבטאו ובגדיו, שהופיע במשימה השביעית במשחק ההרחבה. נהרג בידי הצוות לפני שהתריע על תוכניתם.
הגורקה - חיילים נפאלים הלוחמים לצד הצבא הבריטי, בני ברית שהצוות צריך למצוא במשימה "המטרה: בורמה" במשחק השני.
קולונל גינס - אסיר בנות הברית במשימת "הגשר על נהר קוואי" במשחק השני. הצוות צריך לשחרר אותו כדי שיסביר להם כיצד להשמיד את הגשר. הדמות (לרבות קולה) היא מחווה לאלק גינס, שהשתתף בסרט עליו מבוססת המשימה, "הגשר על הנהר קוואי".
הצלף הגרמני (ארוין קניג) - הופיע במשימה הראשונה במשחק השלישי, במהלך קרב סטלינגרד, בה יש לחסל אותו. המשימה היא חידוש לסרט הקולנוע "אויב בשער" של ז'אן-ז'אק אנו משנת 2001 ודמותו מבוססת על הדמות שגילם אד האריס באותו סרט.
27 בספטמבר

27 בספטמבר הוא היום ה־270 בשנה (271 בשנה מעוברת) בלוח הגרגוריאני. עד לסיום השנה, נשארו עוד 95 ימים.
אירועים היסטוריים ביום זה

489 – אודואקר תוקף את תיאודריך הגדול במסגרת הקרב על ורונה, ונוחל תבוסה נוספת
1331 – קרב פלובצה בין ממלכת פולין לבין מדינת המסדר הטווטוני
1540 – אגודת ישו (הישועים) מקבלת צ'רטר מידי האפיפיור פאולוס השלישי
1590 – האפיפיור אורבנוס השביעי מת 13 יום לאחר בחירתו לתפקיד, האפיפיור שכיהן את התקופה הקצרה ביותר בהיסטוריה
1605 – צבא שוודיה מובס בידי האיחוד הפולני-ליטאי בקרב קירשהולם
1791 – האספה המכוננת הלאומית הצרפתית הכריזה על מתן שוויון זכויות מוחלט ליהודי צרפת - אמנסיפציה
1821 – מקסיקו מקבלת עצמאות – משתחררת משלטון ספרד
1854 – האסון הימי הראשון באוקיינוס האטלנטי: ספינת הקיטור Arctic טובעת כשעל סיפונה כ-300 איש
1884 – נפתח בית האופרה של בודפשט
1928 – ארצות הברית מכירה ברפובליקה של סין
1937 – נהרג הפרט האחרון מסוג טיגריס באלינזי
1938 – אוניית הנוסעים קווין אליזבת מושקת בנמל גלאזגו
1940 – ההסכם התלת-צדדי בין גרמניה, האימפריה היפנית ואיטליה, נחתם בברלין
1948 – נבחרת ישראל בכדורגל עורכת את משחקה הבינלאומי הראשון כנבחרת לאומית המייצגת מדינה עצמאית, ומפסידה ביאנקי סטדיום שבניו יורק לנבחרת ארצות הברית בתוצאה 1 – 3
1949 – בישיבת המליאה הראשונה שלה מאשרת מועצת העם בסין את העיצוב של דגל סין
1959 – קרוב ל-5,000 איש נספים בסופת טייפון באי הונשו (Honshu) ביפן
1964 – דוח ועדת וורן קובע כי לי הארווי אוסוואלד פעל לבדו ברצח ג'ון פיצג'רלד קנדי
1983 – ריצ'רד סטולמן מכריז על פרויקט GNU לפיתוח מערכת הפעלה חופשית דמוית UNIX
1996 – כוחות הטאליבאן באפגניסטן כובשים את הבירה קאבול, מגרשים את הנשיא ומוציאים להורג את ראש הממשלה
2000 – האינתיפאדה השנייה פורצת עם רצח סמל גבעתי דוד בירי – התקוממות ערביי ישראל לאחר סירוב יאסר ערפאת לתנאי ראש הממשלה אהוד ברק לחתימת הסכם שלום סופי בקמפ דייוויד
2003 – סוכנות החלל האירופאית משגרת את החללית סמארט-1 למסלול סביב הירח
2007 – נאס"א משגרת את הגשושית שחר
2008 – אסטרונאוט מינהל החלל הסיני ז'אי ז'יגנג הוא האדם הסיני הראשון לבצע "הליכת חלל", בזמן משימת החלל שנג'ואו 7
2024 – מבצע סדר חדש: בתקיפה של חיל האוויר הישראלי במפקדת חזבאללה ברובע הדאחייה שבביירות נהרג המזכיר הכללי של חזבאללה חסן נסראללה, ועימו נהרגו מפקדים בכירים נוספים בחזבאללה מתוכם עלי כרכי ועבאס נילפורושאן